Loop jy by die botaniese tuin in Potchefstroom in en swenk sommerso met die intrapslag na regs, is daar ’n bankie onder ’n karee wat oor ’n dammetjie uitkyk. Hier, tussen die kwakers en koerende duiwe, klink Theunis Theodorus Cloete se stem helder op:
Nou, oubaas Cloete kén sy storie – die poësie in die botaniese tuin groei soos wilde knoffel (gaan staan maar daar in die labirint en ruik die knoffel ’n bietjie).
“Byderhand is ’n eksperimentele ruimte vir skep, skryf en lees in nuwe kontekste. In Byderhand van Clover Aardklop 2015 het die fokus op plekspesifieke digitale literatuur geval,” lees ’n mens op die Byderhand-tuisblad.
Hoewel die tuinverse sy ontstaan by Aardklop gehad het, bly dit voortbestaan om werklik ’n unieke ervaring te gee – iets wat nuwe tegnologie inspan om dié tuin op ’n besonderse manier vir die besoeker te ontsluit.
Met die QR-leser op jou foon (wat jy vinnig-vinnig van die app-winkel kan laai) kan jy deur die tuin janter en oral waar daar “Byderhand”-bordjies op sitplekke is, dit gewoon skandeer. Wat jy dan kry, is opsies om ’n vers van ’n spesifieke digter te lees, na ’n voorlesing deur die digter self te luister of te kyk na ’n grafiese aanbieding naas die voorlesing.
Maar daar is ook interaktiewe gedigte waar jy as ’t ware kan kies of jy ’n man of ’n vrou is en jy jou naam vir die program kan sê. Dan kry jy later ’n vers terug (in die stem van ’n man of vrou) met jou eie naam daarin.